李世民 【谒并州大兴国寺诗】 回銮游福地,极目玩芳晨。梵钟交二响,法日转双轮。宝刹遥承露,天花近足春。未佩兰犹小,无丝柳尚新。圆光低月殿,碎影乱风筠。对此留馀想,超然离俗尘。
宋若宪 【奉和御制麟德殿宴百官】 端拱承休命,时清荷圣皇。四聪闻受谏,五服远朝王。景媚莺初啭,春残日更长。命筵多济济,盛乐复锵锵。酆镐谁将敌,横汾未可方。愿齐山岳寿,祉福永无疆。
张九龄 【酬宋使君见诒】 陟邻初禀训,献策幸逢时。朝列且云忝,君恩复若兹。庭闱际海曲,轺传荷天慈。顾己欢乌鸟,闻君泣素丝。才明应主召,福善岂神欺。但愿白心在,终然涅不淄。
李峤 【奉和幸大荐福寺应制(寺即中宗旧宅)】 雁沼开香域,鹦林降彩旃。还窥图凤宇,更坐跃龙川。桂舆朝群辟,兰宫列四禅。半空银合断,分砌宝绳连。甘雨苏燋泽,慈云动沛篇。独惭贤作砺,空喜福成田。
刘宪 【奉和幸大荐福寺应制】 地灵传景福,天驾俨钩陈。佳哉藩邸旧,赫矣梵宫新。香塔鱼山下,禅堂雁水滨。珠幡映白日,镜殿写青春。甚欢延故吏,大觉拯生人。幸承歌颂末,长奉属车尘。
萧至忠 【荐福寺应制(一作刘宪诗)】 地灵传景福,天驾俨钩陈。佳哉藩邸旧,赫矣梵宫新。香塔鱼山下,禅堂雁水滨。珠幡映白日,镜殿写青春。甚欢延故吏,大觉拯生人。幸承歌颂末,长奉属车尘。
张子容 【九日陪润州邵使君登北固山】 五马向西椒,重阳坐丽谯。徐州带绿水,楚国在青霄。张幕连江树,开筵接海潮。凌云词客语,回雪舞人娇。梅福惭仙吏,羊公赏下僚。新丰酒旧美,况是菊花朝。
宋昱 【题石窟(寺魏孝文所置)】 梵宇开金地,香龛凿铁围。影中群象动,空里众灵飞。檐牖笼朱旭,房廊挹翠微。瑞莲生佛步,瑶树挂天衣。邀福功虽在,兴王代久非。谁知云朔外,更睹化胡归。
孟浩然 【久滞越中,贻谢南池、会稽贺少府】 陈平无产业,尼父倦东西。负郭昔云翳,问津今亦迷。未能忘魏阙,空此滞秦稽。两见夏云起,再闻春鸟啼。怀仙梅福市,访旧若耶溪。圣主贤为宝,君何隐遁栖。
苏涣 【变律(本十九首,今存三首)】 养蚕为素丝,叶尽蚕不老。倾筐对空林,此意向谁道。一女不得织,万夫受其寒。一夫不得意,四海行路难。祸亦不在大,福亦不在先。世路险孟门,吾徒当勉旃。
卢纶 【宴赵氏昆季书院因与会文并率尔投赠】 诗礼挹馀波,相欢在琢磨。琴尊方会集,珠玉忽骈罗。谢族风流盛,于门福庆多。花攒骐